J. Laššáková, poslankyňa: (2003-12-16):
Ústavnoprávny výbor Národnej rady Slovenskej republiky uznesením z 20. novembra 2003 ma určil za spravodajkyňu k návrhu poslancov Národnej rady Slovenskej republiky Jirka Malchárka a Vlastimila Ondrejku na vydanie zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov (tlač 462). Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona obsahuje z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je zrejmý účel navrhovanej úpravy. Z dôvodovej správy vyplýva, že návrh zákona je v súlade s Ústavou Slovenskej republiky a ústavnými zákonmi a medzinárodnými zmluvami, ktorými je Slovenská republika viazaná, nepredpokladá zvýšenie nárokov na finančné prostriedky zo štátneho rozpočtu ani z rozpočtov obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie a s právom Európskych spoločenstiev. Z doložky vyplýva, že problematika návrhu zákona je upravená v práve Európskej únie, patrí medzi prioritné oblasti aproximácie práva podľa čl. 70 Európskej dohody o pridružení, krátkodobé priority Národného programu na prijatie acquis communautaire a medzinárodné priority odporúčané v príprave asociovaných krajín. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla, že podľa § 73 ods. 3 písm. c) rokovacieho poriadku odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 461 zo 14. novembra 2003 podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre hospodárstvo, privatizáciu a podnikanie. Za gestorský výbor navrhujem Ústavnoprávny výbor Národnej rady Slovenskej republiky. Odporúčam, aby predmetný návrh zákona prerokovali v druhom čítaní výbory do 30 dní a v gestorskom výbore do 31 dní od jeho prerokovania v prvom čítaní na schôdzi Národnej rady. Pani podpredsedníčka, prosím, otvorte rozpravu k predloženému návrhu zákona. Z. Martináková, podpredsedníčka NR SR: Ďakujem, pani spravodajkyňa. Otváram všeobecnú rozpravu. Nemám žiadnu písomnú prihlášku. Otváram možnosť ústne sa prihlásiť do rozpravy. Hlásia sa pán poslanec Ivanko, pani poslankyňa Laššáková. Uzatváram možnosť hlásiť sa do rozpravy. Pán poslanec Ivanko, nech sa páči. A. Ivanko, poslanec: Ďakujem za slovo. Vážená pani predsedajúca, vážené kolegyne poslankyne, vážení kolegovia poslanci, cieľom poslaneckého návrhu zákona je reagovať na novú právnu úpravu obchodného registra a procesu registrácie údajov zakotvením povinnosti vyhotoviť notársku zápisnicu o určitých rozhodnutiach obchodných spoločností. Právo Európskych spoločenstiev a Európskej únie v Prvej obchodnej smernici 68/151/EHS v znení smernice 2003/58/ES neustanovuje, či je potrebné o úkonoch podľa § 127, resp. § 187 Obchodného zákonníka vyhotoviť notársku zápisnicu. V čl. 2 smernice je ustanovená iba povinnosť zverejňovať tieto údaje, pričom forma, v akej sú tieto dokumenty predložené, vnútroštátnemu registru nie je predpísaná. Je preto otázne, či predložený návrh prispeje k dosiahnutiu predkladateľmi v dôvodovej správe deklarovanej väčšej právnej istoty v obchodnoprávnych vzťahoch. Nesúhlasím s tým, že vyhotovenie uvedených rozhodnutí obchodných spoločností vo forme notárskej zápisnice predstavuje záruku súladu týchto rozhodnutí s ustanoveniami Obchodného zákonníka pretože notár nemá povinnosť skúmať súlad a obsah týchto rozhodnutí so zákonom. Predkladatelia taktiež poukazujú na výhodu, ktorá spočíva v možnosti overiť aj pravdivosť údajov v Notárskom centrálnom registri listín. V zmysle § 73k ods. 1 zákona č. 323/1992 Zb. o notároch a notárskej činnosti (skrátene Notársky poriadok) v znení neskorších predpisov sú však zápisnice spísané notárom uložené do registra listín iba na žiadosť fyzickej alebo právnickej osoby. Naviac, § 73k nadobudne účinnosť až 1. januára 2005. Účinnosť predloženého návrhu sa navrhuje už 15. dňom po jeho vyhlásení v Zbierke zákonov. V prípade, že by nedošlo k novelizácii vyhlášky Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov, znamenalo by prijatie zákona i nadmerné finančné náklady pre podnikateľov v súvislosti s potrebou vyhotovovať notárske zápisnice. Z uvedených dôvodov sa domnievam, že predložený návrh zákona nemôže dosiahnuť cieľ, na ktorý je zameraný. Za tým účelom by bolo potrebné okrem vyhlášky o odmenách a náhradách notárov novelizovať i Notársky poriadok. Z dôvodov, ktoré som uviedol vo svojom vystúpení, navrhujem, v súlade s § 73 ods. 3 písm. b) rokovacieho poriadku nepokračovať v rokovaní o predmetnom poslaneckom návrhu zákona. Ďakujem pekne. Z. Martináková, podpredsedníčka NR SR: Pán poslanec Abelovský, hlásite sa s faktickou poznámkou alebo procedurálnym návrhom? Pán poslanec, prosím, aby ste si zapli faktické poznámky. Ešte niekto má záujem prihlásiť sa s faktickou poznámkou? Nie. Uzatváram možnosť hlásiť sa s faktickými poznámkami. Pán poslanec Abelovský, nech sa páči. M. Abelovský, poslanec: Myslím, že v podstate predkladatelia vychádzajú z nešpecifikovanej obavy niektorých podnikateľov, ktorí majú obavu z toho, že ak by obligatórne nebola zavedená povinnosť predkladať takéto skutočnosti formou notárskej zápisnice, že sú ohrozené ich zámery, príp. nejaké obštrukcie proti ich teda prijatým rozhodnutiam na valných zhromaždeniach a podobne. Ja si myslím, že netreba takúto povinnosť obligatórne zavádzať u všetkých podnikateľov, pretože tým, ktorí také obavy majú, nič nebráni, aby si fakultatívne dali takéto rozhodujúce právne skutočnosti nejakým spôsobom opísať alebo spísať formou notárskej zápisnice. Takže... Z. Martináková, podpredsedníčka NR SR: Prosím ešte, ešte minútu pán poslanec Abelovský má, ale treba sa hlásiť do faktických poznámok. M. Abelovský, poslanec: Ja myslím si, že netreba trestať všetkých účastníkov tým, že obligatórne zavedieme takúto povinnosť pre všetkých, naviac, tým, že sme prakticky pred dvomi týždňami novelizovali významným spôsobom zákon o obchodnom registri. Ďakujem. Z. Martináková, podpredsedníčka NR SR: V rozprave ďalej vystúpi pani poslankyňa Laššáková.